
ΑΝΑΚΟΙΝΩΣΗ ΕΒΔΟΜΑΔΑΣ ΔΩΡΕΑΝ ΠΡΟΛΗΠΤΙΚΩΝ ΕΞΕΤΑΣΕΩΝ ΓΙΑ ΤΟΝ ΚΑΡΚΙΝΟ ΤΟΥ ΠΡΟΣΤΑΤΗ
Αθήνα, 21 Σεπτεμβρίου 2011
Το Διαδημοτικό Δίκτυο Υγείας και Κοινωνικής Αλληλεγγύης Ο.Τ.Α., μη κερδοσκοπικός οργανισμός με στόχο την ανάπτυξη προγραμμάτων Ιατρικής Πρόληψης δια μέσου της Τοπικής Αυτοδιοίκησης, οργανώνει, από 3 έως και 7 Οκτωβρίου 2011, την Εβδομάδα Δωρεάν Προληπτικού Ελέγχου για τον Καρκίνο του Προστάτη, με την επιστημονική υποστήριξη της Ελληνικής Ουρολογικής Εταιρείας και σε συνεργασία με το Δίκτυο IATRICA.

Η ενέργεια αυτή υλοποιείται με αφορμή την Παγκόσμια Ημέρα κατά του Καρκίνου του Προστάτη και απευθύνεται σε άνδρες ηλικίας 50-75 ετών, στους οποίους δίδεται η δυνατότητα να υποβληθούν δωρεάν στην προληπτική εξέταση μέτρησης του Ειδικού Προστατικού Αντιγόνου (PSA) στα Συνεταιριζόμενα Ιατρεία Πιστοποιημένης Φροντίδας του Δικτύου IATRICA, μέλη του Συνεταιρισμού Εργαστηριακών Ιατρών MEDISYN.
Η σημαντική αυτή πρωτοβουλία τελεί υπό την Αιγίδα του Υπουργείου Υγείας και Κοινωνικής Αλληλεγγύης και της Ελληνικής Ουρολογικής Εταιρείας και ανταποκρίνεται στην ανάγκη για ενημέρωση, έλεγχο και έγκαιρη διάγνωση της νόσου. Οι ενδιαφερόμενοι θα μπορούν να ενημερωθούν για τη διαδικασία δωρεάν ελέγχου PSA, ο οποίος δεν απαιτεί προετοιμασία και γίνεται με μία απλή, ολιγόλεπτη αιμοληψία, μέσα από το portal www.iatrica.gr,  ή και τηλεφωνικά στο 801 11 26 200.
